Massaklag teen rassisme by MRK ingedienMenseregtekommissie Die vakbond Solidariteit het vandag sy massaklag wat vra vir die uitwissing van dubbelstandaarde wanneer dit kom by rassisme in Suid-Afrika, by die Suid-Afrikaanse Menseregtekommissie (MRK) ingedien. Die klag, wat deel vorm van Solidariteit se groter #StopRassisme-veldtog, fokus op die MRK se eensydige hantering van rassisme in Suid-Afrika, veral wanneer dit kom by mense in gesagsposisies, en het ten doel om weer balans oor ras in Suid-Afrika te bewerkstellig. Volgens Connie Mulder, hoof van die Solidariteit Navorsingsinstituut, is daar tydens die besoek aan die MRK gevra vir ŉ dieper ondersoek oor hierdie tendens. “Die verskynsel van selektiewe hantering van rassisme in Suid-Afrika moet deeglik ondersoek en ontleed word,” het Mulder gesê. Volgens Mulder het ŉ neiging in Suid-Afrika na vore getree waarvolgens rassistiese wit liggewigte swaar gestraf word wanneer hulle rassistiese aanmerkings maak, terwyl swart swaargewigte lig daarvan afkom wanneer hulle hulself aan rassisme skuldig maak. Solidariteit het ook by die geleentheid ŉ formele klag teen die premier van Noordwes, Supra Mahumapelo, ingedien wat Sondag sy magsposisie misbruik het om geweld op grond van ras in Coligny aan te hits.